《雨霁出郊外》
宋代·张嵲

时雨当夜来，出郭喜新霁。
伫立望四郊，春容卉无际。
群山隔大江，苍岩澹相对。
轻风生水波，微露滋花气。
缘津柳已暗，忽悟清明至。
融怡岁序同，俯仰山河异。
逢时思坟墓，拜扫十年废。
闻有故童仆，壶餐酹荒隧。
新阡固已远，龙輴尚天外。
已深濡露悲，更下孤臣泪。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。